Хюсеин Юртташ
Муха и паяк

Превод от неизвестен език: Иван Коларов, —

chitanka.info

Мухата,

както си хвъркаше с кеф, —

съгледа, че паяка мрежа плете

и с присмех му рече:

— Бре, паяко,

ти мрежа си стягаш,

но няма наблизо ни езеро, ни море, ни река,

рибата е далече!

Впрочем,

мрежи да правиш е фин занаят,

но тук няма полза от него.

Язък за труда ти, брат!

Паякът едва се усмихна,

затегна поредната примка,

грабна тигана в ръка

и тръгнал към своята кухня,

на мухата отвърна така:

— Аз ловя не кефали, а абдали!

Затова

няма нужда от езеро и море, и река;

ех, има във тях много риба,

но всякога и навсякъде

будалите са цяла ескадрила.

Затуй със тигана в ръка

аз бързам към кухнята, мила!

След време,

изморена от дълго летене,

мухата си рече наум:

„Я да легна на тънката мрежа

и да дремна във сладко люлеене…“

Но щом я докосна със крак

и мрежата трепна —

ето го паяка на кухненския праг:

„Тигана ми щом е готов,

готов е и тлъстия лов.“

Тананикайки в поза позната,

той сам се присмя на мухата:

— Вместо ум да ми даваш, като на беден,

да беше използвала свойта глава.

Ти първа се смя, аз се смея последен!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.